Í júlí árið 1972 takast Bobby Fischer og Boris Spassky á um heimsmeistaratitilinn í skák í Laugardagshöll . Augu umheimsins eru á íslandi og valdatafl kalda sríðsins er í algleymingi . En þegar lögreglunni berst myrk gáta er ljóst að stríði fer fram annars staðar en á taflborðinu . Í mars 2011 komast Vera Ragnarsdóttir og félagar hennar í neðanjarðarfréttahópi á snoðir um leka ársins sem varðar hinn dularfulla Eimreiðarhóp , en menn á borð við Davíð Oddsson og Geir H. Haarde tilheyrðu honum . Faðir Veru dregst óvænt í málið og reynist eiga sér leyndarmál frá sumrinu 1972 sem mun breyta tilveru hennar að eilífu . Það rigndi látlaust . Bragagata minnti á fljót frekar en götu . Vera steig út úr bílnum en beint ofan í poll . „ Andskotinn , “ muldraði hún og flýtti sér inn í bakhúsið . Allir hinir voru mættir . Það var kaffilykt í loftinu í bland við tóbaksreyk Kára . Vera hristi regndropana úr hárinu og bauð góðan dag . Kári stóð á fætur . Ekkert þeirra vissi enn hvers vegna hann hafði boðað þau . Í skilaboðunum sem hann hafði sent út snemma í morgun hafði aðeins komið fram að mjög mikilvægt væri að allir kæmu . Þá vissu þau að alvara var í spilinu . Kári leit á armbandsúrið sitt . Klukkuna vantaði nákvæmlega átta mínútur í tvö . „ Okkur bárust önnur skilaboð frá vini okkar í Lundúnum , “ sagði Kári . „ Flautublásaranum , “ skaut Patti inn hæðnislega . „ Og hvað sagði hann ? “ spurði Ásta Lilja . Kári brosti . „ Hann lofaði að hringja í dag klukkan tvö . Ég sagði ykkur að hann myndi leysa frá skjóðunni . “ Kári settist við fartölvuna sína og opnaði póstinn frá manninum . Ásta Lilja gekk yfir til hans og hallaði sér upp að honum . Þótt Kári tæki ekki eftir neinu vissi Vera hvað vakti fyrir henni , nýskilin og aftur komin á markaðinn . Ekki spillti fyrir að Kári var bæði myndarlegur og skemmtilegur . „ Sagði hann eitthvað meira ? “ spurði Ásta Lilja og hallaði sér nær svo brjóstin á henni snertu bakið á honum . „ Nei . “ Kári var varla búinn að sleppa orðinu þegar síminn á skrifstofunni fór að hringja . Augu allra leituðu til hans . Hann gekk umsvifalaust að símanum , lyfti upp tólinu og ýtti á speaker . „ Góðan dag , “ sagði Kári . „ Hver er þetta ? “ spurði maður á hinum endanum . Hann hljómaði taugaóstyrkur . „ Ég heiti Kári Gústafsson . Við hvern tala ég með leyfi ? “ „ Engin nöfn , “ sagði maðurinn hranalega . „ Allt í lagi . Það gleður mig að þú skyldir loksins hringja . “ Maðurinn þagði . „ Jæja , ætlarðu að segja mér um hvað þetta allt saman snýst ? “ Maðurinn hugsaði sig um . „ Þetta snýst um sannleikann , “ svaraði hann skömmu síðar . „ Hvaða sannleika ? “ „ Sannleikann um allt ! Um allt sem gerðist . Um allt sem hefði gerst . Um svikult upphafið og blóðug endalokin , “ útskýrði maðurinn og var mjög mikið niðri fyrir . Erfitt var þó að meta hvort hann var reiður vegna þess sem hann vissi eða hvort hann var hreinlega tæpur á geði . „ Ertu að tala um hrunið ? “ spurði Kári varfærnislega . „ Nei , ég er ekki að tala um helvítis hrunið . Ég er að tala um svo miklu meira . “ „ Hvað ? “ „ Hvernig get ég treyst ykkur fyrir þessum upplýsingum ? “ „ Eins og ég hef margoft sagt þér er ómögulegt að rekja þær aftur til þín með einföldum dulmálskóðum . “ „ En allir munu vita að það var ég sem lak þessu . Það kemur enginn annar til greina . “ „ Þú myndir ekki trúa því hversu víða upplýsingar leynast . Ég er viss um að fjölmargir aðrir kæmu til greina . “ „ Nei , það er bara ég . “ „ Hvers vegna segirðu mér ekki um hvað málið snýst ? “ Maðurinn blés þungt frá sér . „ Ég veit ekki einu sinni hvar ég á að byrja . “ „ Hvað með á byrjuninni ? Það er yfirleitt best . “ „ Ég geri ráð fyrir því að þið hafið heyrt um Eimreiðarhópinn . Þá sérstaklega Vera Ragnarsdóttir . Er hún ekki annars hennþá hluti af þessari sellu ykkar ? “ Kári leit undir eins á Veru . Það var svo sem ekkert leyndarmál að hún tilheyrði hópnum , enda nokkuð þekkt nafn á Íslandi sökum skáldsagna sinna , en samt var óþægilegt að heyra manninn nefna hana , því þau höfðu reynt að halda persónum sínum utan við samtökin . „ Jú , það passar , “ svaraði Kári . „ Það er ótrúlegt hversu lítið hefur verið fjallað um hópinn á Íslandi . “ „ Hvað viltu segja með því ? “ „ Ef íslenskir fjölmiðlar stæðu sig væru þeir fyrir löngu búnir að beina kastljósinu að Eimreiðarhópnum og grafa upp sannleikann . “ „ Sannleikann um hrunið ? “ „ Aftur ertu að tala um hrunið . Skilur enginn á þessu helvítis skeri að þetta varðar meira en fjandans hrunið . Sjálfar undirstöður landsins byggjast á ormétinni lygi ! “ „ Þú hlýtur nú að skilja hvers vegna fátt annað kemst að í huga Íslendinga en hrunið . “ „ Nei , en það er líka vegna þess að ég veit hvað hefði getað gerst . Hrunið var það besta sem gat komið fyrir Íslendinga . “ „ Hvað áttu við með því ? “ „ Það stöðvaði geðveikisleg áform Eimreiðarhópsins . Almenningur má þakka fyrir að hrunið skyldi verða haustið 2008 . Ári seinna hefði það verið of seint . “